CELEX: 52022PC0025
Language: mt
Date: 2022-01-26
Title: Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati (EGF/2022/000 TA 2022 - Assistenza teknika fuq inizjattiva tal-Kummissjoni)

IL-KUMMISSJONI EWROPEA
            Brussell, 26.1.2022
            COM(2022) 25 final
            2022/0015(BUD)
            
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati (EGF/2022/000 TA 2022 - Assistenza teknika fuq inizjattiva tal-Kummissjoni)
            
               
         
         
            
               MEMORANDUM TA’ SPJEGAZZJONI
            
            
               Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) huma stabbiliti fir-Regolament (UE) 2021/691 tal-Parlament Ewropew u tal-Kunsill tat-28 ta’ April 2021 dwar il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) u li jħassar ir-Regolament (UE) Nru 1309/2013
                  1
                (minn issa ’l quddiem imsejjaħ ir-Regolament dwar il-FEG).
            
            
               SOMMARJU TAL-APPLIKAZZJONI
            
            
               
                  Data ewlenija:
               
               
                  Nru ta’ Referenza tal-FEG
                        EGF/2022/000
               
               
                  Il-Kummissjoni Ewropea
                        Assistenza Teknika
               
               
                  Nefqa amministrattiva: baġit f’EUR
                        290 000
               
               
                  % tan-nefqa amministrattiva (limitu massimu: 0,5 %)
                        0,14 %
               
            
            
            
               F’konformità mal-Artikolu 11(1) tar-Regolament dwar il-FEG, massimu ta’ 0,5 % tal-ammont massimu annwali tal-FEG jista’ jkun disponibbli kull sena għall-assistenza teknika fuq inizjattiva tal-Kummissjoni.
            
            
            
               Assistenza teknika li għandha tiġi finanzjata u diżaggregazzjoni tal-kostijiet stmati tagħha
            
            
               1.Il-pandemija tal-COVId-19 mhux biss fixklet l-ittrattar tal-każijiet tal-FEG, iżda ħolqot ukoll inċertezza fir-rigward tal-operazzjonijiet ġenerali, b’mod partikolari l-avvenimenti li jkunu jeħtieġu preżenza fiżika. Għalhekk fl-2021, il-Kummissjoni ma talbet ebda appoġġ tal-assistenza teknika. Il-proposta għall-2022 hija adattata għas-sitwazzjoni attwali.
            
            
               2.Il-kontribuzzjoni se tintuża għan-nefqa msemmija fl-Artikolu 11(1) u (4) kif ukoll fl-Artikolu 12(2), (3) u (4) tar-Regolament dwar il-FEG, kif dettaljat hawn taħt. Se tkun ġestita mill-Kummissjoni Ewropea b’ġestjoni diretta.
            
            
            
                     
                        Deskrizzjoni
                     
                  
                  
                     
                        Nefqa totali 
                        (f’EUR)
                     
                  
               
                     
                        Nefqa amministrattiva
                     
                  
                  
                     
                        190 000
                     
                  
               
                     
                        Nefqa teknika
                     
                  
                  
                     
                        100 000
                     
                  
               
                     
                        Nefqa totali stmata
                     
                  
                  
                     
                        290 000
                     
                  
               
            
               3.Nefqa amministrattiva:
            
            
               ·Il-Grupp ta’ Esperti tal-Persuni ta’ Kuntatt tal-FEG, b’żewġ membri minn kull Stat Membru, se jkun qed jorganizza l-laqgħat regolari tiegħu (fl-ewwel u t-tieni nofs tal-2022, u fl-ewwel nofs tal-2023). Minħabba l-pandemija, il-laqgħa tal-2021 kienet kompletament virtwali. Skont l-ippjanar attwali, x’aktarx li fl-2022 se jerġgħu jibdew il-laqgħat bil-preżenza fiżika.
            
         
         
            
               ·Sabiex tippromwovi n-networking fost l-Istati Membri, il-Kummissjoni se torganizza seminar bil-parteċipazzjoni tal-korpi ta’ implimentazzjoni u s-sħab soċjali tal-FEG. Dan se jiġi skedat ġurnata qabel il-laqgħa tal-Grupp ta’ Esperti fl-2022. Il-laqgħa x’aktarx li se ssir fiżikament.
            
            
               ·Attivitajiet ta’ informazzjoni: il-preżenza online tal-FEG
                  2
               , li l-Kummissjoni stabbiliet fil-qasam tagħha tal-Impjiegi, Affarijiet Soċjali u Inklużjoni, u li qed iżżommha kif meħtieġ skont l-Artikolu 12(2) tar-Regolament dwar il-FEG, se tkun regolarment aġġornata u estiża, u kull element ġdid se jiġi tradott bil-lingwi kollha tal-UE. Is-sensibilizzazzjoni ġenerali dwar il-FEG se tiżdied u l-viżibilità tiegħu se tiġi promossa. Il-FEG se jiġi kopert f’diversi pubblikazzjonijiet u attivitajiet awdjoviżivi tal-Kummissjoni kif previst fl-Artikolu 11(1) tar-Regolament dwar il-FEG. 
            
            
            
               4.Nefqa teknika:
            
            
               ·Manutenzjoni u aġġornament tas-sistema tal-iskambju elettroniku tad-data: Il-Kummissjoni qed tkompli ħidmietha dwar il-proċeduri standardizzati għall-applikazzjonijiet u l-ġestjoni tal-FEG, bl-użu tal-funzjonalitajiet tas-Sistema Komuni għall-Ġestjoni Kondiviża tal-Fondi (SFC). Dan jippermetti li l-applikazzjonijiet taħt ir-Regolament dwar il-FEG jiġu simplifikati, l-ipproċessar tagħhom jitħaffef u diversi rapporti jiġu estratti aktar faċilment. L-interfaċċa tal-SFC qed tiffaċilita wkoll l-operazzjonijiet finanzjarji tal-FEG. B’mod partikolari dan jinkludi:
            
            
               –Il-manutenzjoni tal-applikazzjoni tal-SFC 2014-2020, u żvilupp ulterjuri meħtieġ għall-għeluq tal-każijiet.
            
            
               –L-iżvilupp ulterjuri tal-interfaċċa tal-FEG 2021-2027 fl-SFC, b’mod partikolari funzjonijiet ġodda u aġġustamenti biex l-SFC tiġi allinjata mar-rekwiżiti tar-Regolament dwar il-FEG 2021-2027. 
            
            
               ·Monitoraġġ u ġbir tad-data: il-Kummissjoni se tiġbor id-data dwar l-applikazzjonijiet li tirċievi, tħallas u tiffinalizza, u l-miżuri proposti u implimentati. Din id-data se tkun disponibbli fuq is-sit web u se tkun ikkompilata f’għamla xierqa għar-rapporti biennali futuri.
            
            
            
               Finanzjament
            
            
               5.Il-baġit annwali massimu disponibbli għall-FEG fl-2022 huwa EUR 186 miljun fil-prezzijiet tal-2018 (EUR 201 332 382 fil-prezzijiet tal-2022), kif stabbilit fl-Artikolu 8 tar-Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027
                  3
               .
            
            
               6.L-Artikolu 11(1) tar-Regolament dwar il-FEG jgħid li 0,5 % ta’ dan l-ammont jista’ jkun disponibbli għall-assistenza teknika fuq inizjattiva tal-Kummissjoni. Attwalment, għadu disponibbli l-ammont kollu għall-2022. L-ammont propost jikkorrispondi għal 0,14 % tal-baġit annwali massimu disponibbli għall-FEG fl-2022.
            
            
               7.Id-deċiżjoni proposta li jiġi mobilizzat il-FEG se tittieħed b’mod konġunt mal-Parlament Ewropew u l-Kunsill, kif stabbilit fil-punt 9 tal-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  4
               .
            
            
            
               Atti relatati
            
            
               8.Fl-istess waqt li se tippreżenta din il-proposta għal deċiżjoni biex jiġi mobilizzat il-FEG, il-Kummissjoni se tippreżenta proposta lill-Parlament Ewropew u lill-Kunsill għal trasferiment għal-linja baġitarja rilevanti bl-ammont ta’ EUR 290 000.
            
            
            
               Sors tal-approprjazzjonijiet ta’ pagament
            
            
               9.L-approprjazzjonijiet mil-linja baġitarja tal-FEG se jintużaw biex ikopru l-ammont ta’ EUR 290 000 meħtieġ għall-assistenza teknika.
            
            
               2022/0015 (BUD)
            
         
         
            
               Proposta għal
            
            
               DEĊIŻJONI TAL-PARLAMENT EWROPEW U TAL-KUNSILL
            
            
               dwar il-mobilizzazzjoni tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati (EGF/2022/000 TA 2022 - Assistenza teknika fuq inizjattiva tal-Kummissjoni)
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea,
            
            
               Wara li kkunsidraw ir-Regolament (UE)  2021/691 tal-Parlament Ewropew u tal-Kunsill tat-28 ta’ April 2021 dwar il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) u li jħassar ir-Regolament (UE) Nru 1309/2013
                  5
               , u b’mod partikolari l-Artikolu 15(1) tiegħu,
            
            
               Wara li kkunsidraw il-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  6
               , u b’mod partikolari il-punt 9 tiegħu,
            
            
               Wara li kkunsidraw il-proposta tal-Kummissjoni Ewropea,
            
            
               Billi:
            
            
               (1)Il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) għandu l-għan li juri solidarjetà u jippromwovi impjiegi diċenti u sostenibbli fl-Unjoni billi jipprovdi appoġġ lill-ħaddiema ssensjati u lill-persuni li jaħdmu għal rashom li l-attività tagħhom titwaqqaf fil-każ ta’ avvenimenti ta’ ristrutturar maġġuri, u jassistihom biex jerġgħu lura għal impjieg diċenti u sostenibbli malajr kemm jista’ jkun. 
            
            
               (2)Il-FEG ma jistax jaqbeż l-ammont annwali massimu ta’ EUR 186 miljun (fi prezzijiet tal-2018), kif stabbilit fl-Artikolu 8 tar-Regolament tal-Kunsill (UE, Euratom) 2020/2093
                  7
               .
            
            
               (3)Ir-Regolament (UE) 2021/691 jipprevedi li massimu ta’ 0,5 % tal-ammont massimu annwali tal-FEG jista’ jintuża kull sena għall-assistenza teknika fuq inizjattiva tal-Kummissjoni.
            
            
               (4)Għalhekk, il-FEG jenħtieġ li jiġi mobilizzat sabiex jipprovdi s-somma ta’ EUR 290 000 għall-assistenza teknika fuq inizjattiva tal-Kummissjoni.
            
            
               (5)Sabiex jitnaqqas iż-żmien meħud biex jiġi mobilizzat il-FEG, din id-Deċiżjoni jenħtieġ li tapplika mid-data tal-adozzjoni tagħha.
            
            
               ADOTTAW DIN ID-DEĊIŻJONI: 
            
            
               Artikolu 1
            
            
               Għall-baġit ġenerali tal-Unjoni għas-sena finanzjarja 2022, il-Fond Ewropew ta’ Aġġustament għall-Globalizzazzjoni għall-Ħaddiema Ssensjati għandu jiġi mobilizzat biex jipprovdi l-ammont ta’ EUR 290 000 f’approprjazzjonijiet ta’ impenn u ta’ pagament.
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea. Għandha tapplika minn [id-data tal-adozzjoni tagħha]
                  8*.
            
            
               Magħmul fi Brussell,
            
         
         
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President 
                  
            
         
         
            
                  
                     (1)
                  
                        ĠU L 153, 3.5.2021, p. 48.
               
               
                  
                     (2)
                  
                        
                  http://ec.europa.eu/egf
                   
               
               
                  
                     (3)
                  
                        ĠU L 433, 22.12.2020, p. I/15.
               
               
                  
                     (4)
                  
                        ĠU L 433, 22.12.2020, p. I/29.
               
               
                  
                     (5)
                  
                        ĠU L 153, 3.5.2021, p. 48.
               
               
                  
                     (6)
                  
                        ĠU L 433, 22.12.2020, p. I/29
               
               
                  
                     (7)
                  
                        Ir-Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027 (ĠU L 433, 22.12.2020, p. I/15).
               
               
                  
                     (8)
                  * 
                        Id-data għandha tiddaħħal mill-Parlament qabel il-pubblikazzjoni fil-ĠU.